S-1272/2011

Mál þetta, sem dómtekið var 12. desember 2011, er höfðað með ákæru útgefinni af lögreglustjóranum á höfuðborgarsvæðinu 15. nóvember 2011 á hendur Æ-kk-þgf E-kk-þgf G-kk-þgf, kt. […], […], Hafnarfirði, fyrir fíkniefnalagabrot, með því að hafa aðfaranótt laugardagsins 13. ágúst 2011, í iðnaðarhúsi að Dalshrauni 14 í Hafnarfirði, haft í vörslum sínum í sölu- og dreifingarskyni 94 kannabisplöntur og 435,30 g af maríhúana og að hafa um nokkurt skeið fram til þess dags ræktað greindar plöntur.

Þetta er talið varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er krafist upptöku á 94 kannabisplöntum og 435,50 g af maríhúana samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á 4 gróðurhúsalömpum, 7 viftum, 2 kolasíum, mótorblásara og 3 ræktunartjöldum, sem hald var lagt á samkvæmt 7. mgr. 5. gr. framangreindra laga.

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í febrúar 1974. Samkvæmt sakavottorði ákærða var hann á árinu 2003 dæmdur í fangelsi í Danmörku í 21 mánuð fyrir fíkniefnabrot og á árinu 2008 var honum gerð 51.000 króna sekt með lögreglustjórasátt fyrir fíkniefnabrot. Við ákvörðun refsingar nú ber að líta til þess að varsla umræddra fíkniefna var í sölu- og dreifingarskyni og er það virt ákærða til refsiþyngingar. Á móti kemur að hann hefur játað brot sitt hreinskilnislega. Þykir refsing ákærða hæfilega ákveðin fangelsi í sex mánuði, en fresta skal fullnustu þriggja mánaða refsingarinnar og sá hluti hennar falla niður að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 94 kannabisplöntur, 435,50 g af maríhúana, 4 gróðurhúsalampar, 7 viftur, 2 kolasíur, mótorblásari og 3 ræktunartjöld, sem lögregla lagði hald á.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins. Samkvæmt yfirliti um sakarkostnað er um að ræða kostnað vegna opnunar umrædds húsnæðis, 8.159 krónur.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, Æ-kk-nf Ö-kk-nf G-kk-nf, sæti fangelsi í sex mánuði, en fresta skal fullnustu þriggja mánaða refsingarinnar og sá hluti hennar falla niður að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 94 kannabisplöntum, 435,50 g af maríhúana, 4 gróðurhúsalömpum, 7 viftum, 2 kolasíum, mótorblásurum og 3 ræktunartjöldum, sem lögregla lagði hald á.

Ákærði greiði 8.159 krónur í sakarkostnað.

S-kvk-nf B-kvk-nf